“ศักดิ์สยาม” คาดจัดประชุม “ไตรภาคี” ต้นปี 66 เดินหน้ารถไฟความเร็วสูง “ไทย-จีน”
“ศักดิ์สยาม” เตรียมจัดประชุมไตรภาคีเดินหน้ารถไฟความเร็วสูง ไทย-จีน คาดช่วงต้นปี 66 แย้มจีนพร้อมช่วยสร้างสะพานมิตรภาพไทยลาวแห่งใหม่
“ศักดิ์สยาม” เตรียมจัดประชุมไตรภาคีเดินหน้ารถไฟความเร็วสูง ไทย-จีน คาดช่วงต้นปี 66 แย้มจีนพร้อมช่วยสร้างสะพานมิตรภาพไทยลาวแห่งใหม่
8 พ.ย. 2565

ผู้สื่อข่าวรายงานว่า วันนี้ (8 พ.ย.65) ที่ทำเนียบรัฐบาล นายศักดิ์สยาม ชิดชอบ รัฐมนตรีว่าการกระทรวงคมนาคมให้สัมภาษณ์ภายหลังการประชุมคณะรัฐมนตรี (ครม.) ถึงการหารือกับคณะกรรมการพัฒนาและปฏิรูปแห่งชาติสาธารณรัฐประชาชนจีน (NDRC) ประชุมคณะกรรมการร่วมเพื่อความร่วมมือด้านรถไฟ ระหว่างไทย-จีน ครั้งที่ 30 เพื่อเชื่อมโยงการคมนาคมระหว่างภูมิภาคอย่างไร้รอยต่อ เมื่อวันที่ 7 พฤศจิกายน ว่า เราจะพยายามจัดการประชุมระดับไตรภาคี ไทย จีน และลาวให้เร็วที่สุด โดยคาดว่าจะเป็นไปได้ช่วงต้นปี พ.ศ. 2566
ทั้งนี้ จะนำเรื่องนี้หารือกับ ประธานาธิบดี สี จิ้นผิง ในช่วงการประชุมเอเปคหรือไม่ นายศักดิ์สยาม กล่าวว่า ทางคณะทำงานของจีนจะนำรายงานการประชุมเมื่อวันที่ 7 พฤศจิกายนที่ผ่านมา ให้นายสี จิ้นผิงรับทราบ ในส่วนของการก่อสร้างสะพานมิตรภาพไทยลาวแห่งใหม่ จีนพร้อมจะช่วยเหลือทุกอย่าง ซึ่งสถานที่ก่อสร้างจะไม่ไกลจากที่เดิม